Author: jana.hrenova
Last saved by: spano
Company: Ministerstvo Spravodlivosti SR

Predkladacia správa

Ministerstvo spravodlivosti Slovenskej republiky predkladá na rokovanie vlády Slovenskej republiky ako iniciatívny materiál Návrh opatrení smerujúcich k urýchleniu realizácie zákona č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov.

Podľa § 5 ods.1 uvedeného zákona o poskytnutí jednorazového finančného príspevku rozhoduje a príspevok vypláca Ministerstvo spravodlivosti Slovenskej republiky. V zmysle ustanovenia § 5 ods.7 citovaného zákona sa Ministerstvu spravodlivosti Slovenskej republiky ukladá povinnosť vyplatiť priamo žijúcim účastníkom národného boja za oslobodenie jednorazový finančný príspevok  najneskôr do 31.12.2003 a vdovám a vdovcom po priamych účastníkoch národného boja za oslobodenie, najneskôr do 31.12.2004. Podľa údajov Ústrednej rady Slovenského zväzu protifašistických bojovníkov na vyplatenie príspevku bude oprávnených cca 53.000 žiadateľov, z toho 29.000 priamych účastníkov národného boja za oslobodenie a 24.000 vdov a vdovcov.     

Ministerstvo spravodlivosti Slovenskej republiky v súčasnosti realizuje i odškodňovanie podľa zákona Národnej rady Slovenskej republiky č.305/1999 Z. z. o zmiernení niektorých krívd osobám deportovaným do nacistických koncentračných táborov a zajateckých táborov. V tejto agende zostáva vybaviť ešte cca 17.000 vecí s počtom 9 odborných pracovníkov.

V záujme riešenia vzniknutej situácie javí sa potrebné uzavrieť so 40 fyzickými osobami zmluvy v zmysle ustanovenia § 51 Občianskeho zákonníka na dobu od 01.09.2003 do 31.12.2003 a od 01.01.2004 do 31.12.2004.

Úhradu výdavkov, súvisiacich s realizáciou opatrení smerujúcich k urýchleniu  odškodňovania podľa zákona Národnej rady Slovenskej republiky č.105/2002 Z. z. v znení neskorších predpisov je možné zabezpečiť rozpočtovým opatrením MF SR na základe rozhodnutia vlády SR, a to z rozpísaných výdavkov v roku 2003 v kategórii 640 – bežné transfery na výdavky v kategórii 630 – Tovary a ďalšie služby.  

Materiál bol predmetom pripomienkového konania a ku dňu, kedy boli práce na materiály ukončené, zaslali pripomienky všetky oslovené subjekty.

	

                                       Vyhlásenie o bezrozpornosti

Materiál „ Návrh opatrení smerujúcich k urýchleniu realizácie zákona číslo 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 v znení neskorších predpisov “ sa predkladá na rokovanie vlády SR bez rozporov.